Flåter er meget udbredt i den danske natur, og stortrives på grund af det fordelagtige klima, og den store udbredelse af byttedyr. Flåter vil ofte være talrige i områder med mange rådyr, og hvor der både er varmt og fugtigt. Den lever i skove, på enge, i moseområder – og måske også i din have. Den vil ofte sidde i højt græs og løv, hvor den kan kravle over på dyr og mennesker, som kommer forbi. Flåten reagerer bl.a. på varmeudstråling, lugt og bevægelse, og kan på den måde fornemme når der er et bytte den kan angribe.